b'\n_START_ARTICLE_\nLiteratura del segle XX\n_START_PARAGRAPH_\nLa literatura del segle XX compr\xc3\xa8n les obres, moviments literaris i autors del segle XX. \xc3\x89s un segle marcat per la ruptura dels l\xc3\xadmits estrictes entre g\xc3\xa8neres, per la influ\xc3\xa8ncia de la t\xc3\xa8cnica (especialment les arts audiovisuals com el cinema i, a les darreries, l\'aparici\xc3\xb3 d\'Internet), els conflictes b\xc3\xa8l\xc2\xb7lics que sacsejaren la consci\xc3\xa8ncia dels escriptors i l\'intercanvi entre diferents lleng\xc3\xbces i cultures, que fa que les obres mostrin un cosmpolitisme i influ\xc3\xa8ncies mestisses en un grau molt m\xc3\xa9s elevat que en segles precedents._NEWLINE_El segle est\xc3\xa0 igualment determinat per l\'auge de la ind\xc3\xbastria editorial, amb els grans segells, la sobrepublicaci\xc3\xb3 i el paper de l\'escola, la cr\xc3\xadtica liter\xc3\xa0ria i els cercles acad\xc3\xa8mics com a filtre per al lector. S\'estenen els premis diversos, entre els quals destaca el Premi Nobel de Literatura pel seu prestigi internacional. La quantitat de receptors potencials va cr\xc3\xa9ixer gr\xc3\xa0cies a les campanyes d\'alfabetitzaci\xc3\xb3 i l\'extensi\xc3\xb3 de l\'educaci\xc3\xb3 b\xc3\xa0sica, de manera que augmenten com mai a la hist\xc3\xb2ria els llibres disponibles i altres formats com revistes o diaris que tamb\xc3\xa9 inclouen literatura. _NEWLINE_Durant aquest per\xc3\xadode es desenvolupa notablement la teoria de la literatura, comen\xc3\xa7ant pel formalisme rus. La seva influ\xc3\xa8ncia es pot percebre en les creacions contempor\xc3\xa0nies, ja que actuen a manera de po\xc3\xa8tica preceptiva antiga o de sanci\xc3\xb3 del que ha de conrear-se. Els manifests dels moviments actuen en el mateix sentit._NEWLINE_Com que el desenvolupament de corrents i generacions varia for\xc3\xa7a en funci\xc3\xb3 de la zona d\'estudi, aquest article aborda la literatura en una estricta divisi\xc3\xb3 per d\xc3\xa8cades, tot i que hi ha moviments que no s\'ajustin a aquesta delimitaci\xc3\xb3 temporal i abarquin per\xc3\xadodes m\xc3\xa9s amplis o m\xc3\xa9s curts.\n_START_SECTION_\nDel 1900 al 1909\n_START_PARAGRAPH_\nEl segle s\'inicia en un ambient que barreja l\'optimisme pels aven\xc3\xa7os t\xc3\xa8cnics i la nost\xc3\xa0lgia d\'un passat idealitzat, encarnat en l\'esperit del fin de si\xc3\xa8cle. Un exemple d\'aquesta dualitat l\'encarna el noucentisme catal\xc3\xa0, que al mateix temp que vol modernitzar l\'art i pren el nom dels nous temps, entronca amb els cl\xc3\xa0ssics grecollatins i reivindica la Mediterr\xc3\xa0nia com a espai hist\xc3\xb2ric i lligam amb les civilitzacions anteriors (els autors m\xc3\xa9s destacats s\xc3\xb3n Josep Carner i Eugeni d\'Ors). \xc3\x89s la d\xc3\xa8cada on es posa definitivament en q\xc3\xbcesti\xc3\xb3 el realisme com a t\xc3\xa8cnica i on es publiquen obres que inauguren la literatura infantil i juvenil moderna. _NEWLINE_A l\'\xc3\xa0mbit anglosax\xc3\xb3 es d\xc3\xb3na l\'anomenat per\xc3\xadode eduardi\xc3\xa0 (pel rei Eduard VII del Regne Unit) caracteritzat per la divisi\xc3\xb3 entre alta literatura i literatura popular que influiria la cr\xc3\xadtica de tot el segle, especialment a les novel\xc2\xb7les. Els diaris van continuar sent el vehicle de difusi\xc3\xb3 de contes i novel\xc2\xb7les, com a d\xc3\xa8cades passades. Es reivindica la fantasia, el m\xc3\xb3n interior, a vegades ple de color, com el m\xc3\xb3n de Beatrix Potter, Peter Pan o el de El m\xc3\xa0gic d\'Oz i a vegades amen\xc3\xa7ant com a El cor de les tenebres de Joseph Conrad. Triomfa l\'exotisme (reedicions de les obres de Rudyard Kipling) i l\'allunyament a trav\xc3\xa9s de l\'humor (comen\xc3\xa7a a tenir \xc3\xa8xit un autor com P.G. Wodehouse)._NEWLINE_S\'inicia l\'edat de plata de la literatura russa, que trenca tamb\xc3\xa9 amb la representaci\xc3\xb3 realista, per\xc3\xb2 especialment a la poesia, a difer\xc3\xa8ncia de la majoria de tradicions europees._NEWLINE_A Alemanya comen\xc3\xa7a a publicar Thomas Mann, un dels autors m\xc3\xa9s rellevants del c\xc3\xa0non germ\xc3\xa0nic, que comen\xc3\xa7a inserit en el realisme decimon\xc3\xb2nic (amb la seva obra Els Buddenbrook) per anar donant pas progressivament a altres maneres de narrar, en paral\xc2\xb7lel als autors estrangers. Es publica La interpretaci\xc3\xb3 dels somnis, si b\xc3\xa9 la seva influ\xc3\xa8ncia no ser\xc3\xa0 perceptible en literatura fins uns anys despr\xc3\xa9s. A It\xc3\xa0lia, la figura que marca els nous camins \xc3\xa9s sens dubte Luigi Pirandello, que conre\xc3\xa0 tots els g\xc3\xa8neres per trencar amb una tradici\xc3\xb3 massa literalista._NEWLINE_L\'occit\xc3\xa0 Frederic Mistral rep un Nobel i importa a les seves obres la Renaixen\xc3\xa7a catalana, allunyant-se de la producci\xc3\xb3 dels ve\xc3\xafns francesos, els quals exploren els l\xc3\xadmits del simbolisme (Andr\xc3\xa9 Gide) i comencen a trencar amb les regles de la sintaxi i els relats ordenats cronol\xc3\xb2gicament. Par\xc3\xads continuava sent la meca art\xc3\xadstica per excel\xc2\xb7l\xc3\xa8ncia i moltes de les grans obres liter\xc3\xa0ries d\'autors de diferents pa\xc3\xafsos es van forjar als seus caf\xc3\xa8s i tert\xc3\xbalies. _NEWLINE_Espanya estava marcada pel desastre de la p\xc3\xa8rdua de les darreres col\xc3\xb2nies, que havia provocat el sorgiment de la Generaci\xc3\xb3 del 98, que domina amb els seus escrits reflexius el panorama de la d\xc3\xa8cada, per mirar d\'entendre el present hisp\xc3\xa0nic, diferent del cam\xc3\xad europeu. Les influ\xc3\xa8ncies dels autors hispanoamericans, que ja s\'havien fet paleses al modernisme, marquen la renovaci\xc3\xb3 d\'una literatura fortament ancorada en la tradici\xc3\xb3 i en la revisi\xc3\xb3 del passat (amb l\'excepci\xc3\xb3 de figures com Juan Ram\xc3\xb3n Jim\xc3\xa9nez, que s\'avan\xc3\xa7a a moviments posteriors amb la seva poesia sensualista). Igualment estaven en una etapa anterior els autors japonesos d\'influ\xc3\xa8ncia occidental, que continuaven conreant el naturalisme juntament amb la l\xc3\xadrica tradicional.\n_START_SECTION_\nDel 1910 al 1919\n_START_PARAGRAPH_\nLa segona d\xc3\xa8cada est\xc3\xa0 marcada per la Primera Guerra Mundial, que per a molts estudiosos suposa el primer aut\xc3\xa8ntic trencament literari del segle. Aix\xc3\xad, si els autors de 1910 a 1914 poden mostrar encara un optimisme i un desig de modernitzaci\xc3\xb3, la guerra fa que tots els escrits parlin de la condici\xc3\xb3 humana, la mort, el dest\xc3\xad europeu i la decad\xc3\xa8ncia de l\'\xc3\xa8tica. El conflicte va provocar moltes baixes, no solament entre soldats sin\xc3\xb3 entre la poblaci\xc3\xb3 civil, i va fer entrar Europa en una severa crisi econ\xc3\xb2mica._NEWLINE_La fi de les certeses va traduir-se art\xc3\xadsticament en l\'avantguardisme, un seguit de moviments amb el denominador com\xc3\xba de l\'experimentaci\xc3\xb3 verbal i l\'\xc3\xbas d\'elements de diferents arts. Aquest art "trencat", fragmentari, responia molt b\xc3\xa9 al desenc\xc3\xads generalitzat i preludia els jocs verbals de la postmodernitat._NEWLINE_Fran\xc3\xa7a lidera aquestes avantguardes, amb noms com Guillaume Apollinaire, Tristan Tzara en poesia, mentre que en preosa destaca la publicaci\xc3\xb3 en diversos volums de A la recerca del temps perdut, obra magna de Proust que amb el pes que atorga a la mem\xc3\xb2ria representa molt b\xc3\xa9 el desenc\xc3\xads davant la p\xc3\xa8rdua de referents, que porta a refugiar-se en una infantesa innocent anterior a la guerra._NEWLINE_It\xc3\xa0lia seguir\xc3\xa0 els mestres francesos i triomfar\xc3\xa0 especialment el futurisme de Filippo Tommaso Marinetti. Entre els escriptors en espanyol cal remarcar les aportacions de Vicente Huidobro i els pensadors de l\'anomenada Generaci\xc3\xb3n de 1914. Guerau de Liost \xc3\xa9s un dels noms m\xc3\xa9s senyers en catal\xc3\xa0. _NEWLINE_Els aires de trencament arribaran a la literatura asi\xc3\xa0tica, com al X\xc4\xabn W\xc3\xa9nhu\xc3\xa0 Y\xc3\xb9nd\xc3\xb2ng ("nou moviment cultural") xin\xc3\xa8s, un moviment contracultural que es fa ress\xc3\xb2 dels canvis produ\xc3\xafts per la caiguda de les antigues dinasties i l\'auge d\'una nova llengua. Els autors es lliguen a revistes com Nova Joventut, que esdev\xc3\xa9 l\'\xc3\xb2rgan oficial per a la difusi\xc3\xb3 de les idees modernitzadores. Al Jap\xc3\xb3, es crea un dels personatges m\xc3\xa9s populars, el protagonista de Botxan, que exemplifica el constrast entre el m\xc3\xb3n rural i l\'urb\xc3\xa0 que creix (la ciutat \xc3\xa9s un dels temes preponderants a la literatura d\'inicis de segle a tot el m\xc3\xb3n). El Nobel consagra Rabindranath Tagore a l\'\xc3\x8dndia._NEWLINE_S\'inicia el modernisme anglosax\xc3\xb3, que no t\xc3\xa9 a veure amb el modernisme stricto sensu sin\xc3\xb3 amb una renovaci\xc3\xb3 de la narrativa que passa la preponder\xc3\xa0ncia als EUA, menys afectats per la guerra. James Joyce comen\xc3\xa7a a explorar els l\xc3\xadmits de la llengua anglesa, reproduint el llenguatge mental i l\'on\xc3\xadric, perqu\xc3\xa8 durant aquesta d\xc3\xa8cada s\xc3\xad que s\'aprecia ja la petja de Freud. En poesia, s\xc3\xb3n populars les composicions de T. S. Eliot._NEWLINE_En alemany Franz Kafka recull la desconfian\xc3\xa7a de la realitat i el pessimisme continental en uns relats on l\'individu no pot res davant l\'estat, l\'absurd o els altres. A La transformaci\xc3\xb3, un home es transforme en un insecte no identificat, subratllant la deshumanitzaci\xc3\xb3 que pot esdevenir als temps moderns.\n_START_SECTION_\nDel 1920 al 1929\n_START_PARAGRAPH_\nEls feli\xc3\xa7os anys vint \xc3\xa9s el nom que rep aquesta d\xc3\xa8cada, marcada pel desig d\'oblidar els horrors de la guerra. Per aix\xc3\xb2 l\'art es torna fr\xc3\xadvol, hedonista i tracta de recuperar l\'optimisme fugint de la realitat, fixant-se nom\xc3\xa9s en els detalls i no en el marc hist\xc3\xb2ric o b\xc3\xa9 alterant la percepci\xc3\xb3 de l\'entorn. La influ\xc3\xa8ncia de la m\xc3\xbasica i el cinema comen\xc3\xa7a a fer-se palesa en els escrits, que adopten un ritme m\xc3\xa9s r\xc3\xa0pid. En aquest context sorgeix amb for\xc3\xa7a el surrealisme, agafant les troballes de la psicoan\xc3\xa0lisi com a punt de partida per explorar el m\xc3\xb3n dels somnis i de les associacions d\'imatges. Aquesta exploraci\xc3\xb3 arriba a la religi\xc3\xb3 i la mitologia, on comencen a destacar els treballs de Mircea Eliade._NEWLINE_Andr\xc3\xa9 Breton fou el pare d\'aquest moviment, recollint l\'her\xc3\xa8ncia pionera dels francesos avantguardistes i exportant el concepte a la pintura i el cinema a part de quallar en la literatura. El mon\xc3\xb2leg interior, present per exemple a les obres de Virginia Woolf, \xc3\xa9s una de les t\xc3\xa8cniques per fer brollar l\'inconscient. En aquestes obres apareixen \xc3\xa9ssers fant\xc3\xa0stics, que entronquen amb la ci\xc3\xa8ncia-ficci\xc3\xb3, com els robots de R.U.R. (Robots Universals de Rossum) (on neix precisament el terme). La personalitat ja no \xc3\xa9s monol\xc3\xadtica, com demostren els heter\xc3\xb2nims de Fernando Pessoa, perqu\xc3\xa8 la ment tampoc no ho \xc3\xa9s. Aix\xc3\xb2 fa que es multipliquin els punts de vista. La poesia de Joan Salvat-Papasseit s\'inscriu en aquesta tradici\xc3\xb3._NEWLINE_Ram\xc3\xb3n Mar\xc3\xada del Valle-Incl\xc3\xa1n va usar el teatre grotesc (el esperpento) per deformar la realitat i q\xc3\xbcestionar-la, en una l\xc3\xadnia similar al teatre de la crueltat d\'Antonin Artaud o les obres de Jean Giraudoux. Aquest posat c\xc3\xb2mic va arribar a l\'\xc3\xb2pera xinesa, que triomfava als anys 20 seguint la tradici\xc3\xb3 de segles de representacions populars._NEWLINE_En castell\xc3\xa0, la Generaci\xc3\xb3 del 27 va combinar les influ\xc3\xa8ncies surrealistes i avantguardistes amb la tradici\xc3\xb3 l\xc3\xadrica (reben el seu nom de G\xc3\xb3ngora), amb els versos de Pedro Salinas, Gerardo Diego, Jorge Guill\xc3\xa9n o Vicente Aleixandre. Jorge Luis Borges inicia la publicaci\xc3\xb3 de les seves obres farcides de refer\xc3\xa8ncies intel\xc2\xb7lectuals que fan de pont entre Europa i Am\xc3\xa8rica Llatina, on escriu Pablo Neruda._NEWLINE_Un grup d\'ex-combatents i autors es resistien a adoptar l\'optimisme sensualista o burlesc generalitzat. Es tracta de la generaci\xc3\xb3 perduda nord-americana, amb figures com William Faulkner, Ernest Miller Hemingway o Ezra Pound. Les seves obres continuen el pessimisme existencial dels anys anteriors, agreujat per una experi\xc3\xa8ncia directa en el conflicte o b\xc3\xa9 per la constataci\xc3\xb3 de la vacu\xc3\xaftat dels seus conciutadans, que obliden la mem\xc3\xb2ria dels que han patit i no volen enfrontar-se al m\xc3\xb3n. _NEWLINE_Una altra excepci\xc3\xb3 \xc3\xa9s Alemanya. A la Rep\xc3\xbablica de Weimar sorgeix la Nova Objectivitat, que justament pret\xc3\xa9n retratar la realitat tal qual \xc3\xa9s, basant-se en les t\xc3\xa8cniques del reportatge period\xc3\xadstic o en un teatre renovat. Els autors m\xc3\xa9s importants s\xc3\xb3n Bertolt Brecht, Alfred D\xc3\xb6blin i Hermann Hesse. La literatura d\'Holanda seguiria posteriorment aquest cam\xc3\xad._NEWLINE_It\xc3\xa0lia tampoc no segueix els corrents predominants, ja que l\'auge del feixisme modifica tot l\'art, que es converteix en un instrument de propaganda o de resist\xc3\xa8ncia. Nom\xc3\xa9s la poesia herm\xc3\xa8tica, hereva de la futurista, s\'aparta de la influ\xc3\xa8ncia pol\xc3\xadtica i s\'emmiralla en els autors continentals._NEWLINE_En aquesta \xc3\xa8poca cal constatar el naixement d\'un nou grup d\'autors, els afroamericans protagonistes del Harlem Renaissance. Amb els seus relats q\xc3\xbcestionen el c\xc3\xa0non occidental, euroc\xc3\xa8ntric i basat en homes blancs, i reivindiquen la multiculturalitat. S\xc3\xb3n els precursors de la World literature, el moviment que vol incorporar les tradicions de tots els continents als estudis universitaris. En una l\xc3\xadnia ideol\xc3\xb2gica oposada (per tractar-se d\'un moviment de car\xc3\xa0cter rom\xc3\xa0ntic i ancorat en la literatura popular), va apar\xc3\xa8ixer el Chhayavaad, grup d\'autors en hindi que conrearen una poesia de gran acceptaci\xc3\xb3.\n_START_SECTION_\nDel 1930 al 1939\n_START_PARAGRAPH_\nAls anys trenta torna la literatura m\xc3\xa9s reflexiva, que analitza el context hist\xc3\xb2ric i preludia l\'existencialisme, com per exemple l\'obra d\'Andr\xc3\xa9 Malraux o Louis-Ferdinand C\xc3\xa9line. Els autors de cada pa\xc3\xads estan marcats per la situaci\xc3\xb3 pol\xc3\xadtica, amb canvis de r\xc3\xa8gim i l\'auge el totalitarisme._NEWLINE_Alemanya, amb l\'ascens del nazisme comen\xc3\xa7a a conrear-se una literatura d\'exaltaci\xc3\xb3 nacional, fortament pol\xc3\xadtica i influ\xc3\xafda pels autors feixistes italians que continuen publicant en aquestes dates. El r\xc3\xa8gim propugna que s\'ha de lligar l\'art a la terra i la sang (Blut und Boden) i per tant els autors afins recuperen les tradicions populars, amb un retorn al romanticisme que conviu amb l\'exaltaci\xc3\xb3 del futur glori\xc3\xb3s imperial._NEWLINE_El realisme socialista s\'imposa a la literatura russa i la dels pa\xc3\xafsos de l\'\xc3\xb2rbita sovi\xc3\xa8tica, un moviment que combina l\'adoctrinament pol\xc3\xadtic amb un realisme costumista, on el proletariat \xc3\xa9s el principal protagonista. Els autors d\'\xc3\xa8xit es pleguen a les exig\xc3\xa8ncies del govern, com Maksim Gorki i sorgeixen plomes afins als dirigents comunistes. Els dissidents han d\'escriure en secret (com el nom m\xc3\xa9s rellevant de la literatura abkhaza, Fazil Iskander), exiliar-se (com el polon\xc3\xa8s Witold Gombrowicz) o fer desapar\xc3\xa8ixer els seus llibres, com va passar amb El mestre i Margarida, ja que s\'implanta la censura art\xc3\xadstica. Els ideals comunistes inspiren tamb\xc3\xa9 els intel\xc2\xb7lectuals xinesos, com Lu Xun, i japonesos, com Takiji Kobayashi i Ineko Sata. Diversos autors europeus simpatitzen amb aquesta l\xc3\xadnia, mentre que d\'altres alerten sobre el perill del control estatal: apareix aleshores la distopia, com a Un m\xc3\xb3n feli\xc3\xa7._NEWLINE_La literatura anglesa continua explorant el modernisme, amb noms que inicien la seva carrera com Graham Greene o Dylan Thomas que conviuen amb els grans autors del per\xc3\xadode anterior. Als Estats Units, la Gran depressi\xc3\xb3 marca el tema de la majoria de novel\xc2\xb7les, amb autors com John Steinbeck o Henry Miller. Dins la novel\xc2\xb7la de g\xc3\xa8nere cal destacar la figura d\'Agatha Christie; la seva obra Deu negrets es pot considerar el primer supervendes del segle (porta m\xc3\xa9s de 100 milions de c\xc3\xb2pies venudes). Les intrigues de detectius ocupen un lloc preeminent en les prefer\xc3\xa8ncies lectores del per\xc3\xadode._NEWLINE_La guerra civil espanyola marca bona part de les literatures peninsulars, suposant un aut\xc3\xa8ntic tall en les tradicions castellana, catalana, basca i gallega. La mort de Federico Garc\xc3\xada Lorca simbolitza la fi de les experimentacions liter\xc3\xa0ries i es d\xc3\xb3na inici a un per\xc3\xadode m\xc3\xa9s aut\xc3\xa0rquic i intimista, combinat amb un art de propaganda pol\xc3\xadtica. El conflicte com a tema marcar\xc3\xa0 bona part de la literatura posterior, com la de Merc\xc3\xa8 Rodoreda i Gurgu\xc3\xad._NEWLINE_A l\'\xc3\x80frica comen\xc3\xa7a a emergir un teatre pol\xc3\xadtic, que s\'apropia dels codis occidentals per denunciar la situaci\xc3\xb3 de sotmetiment dels pa\xc3\xafsos colonitzats. La q\xc3\xbcesti\xc3\xb3 racial juga un paper rellevant en aquestes obres, que s\'escriuen majorit\xc3\xa0riament en angl\xc3\xa8s i franc\xc3\xa8s. Apareixen simult\xc3\xa0niament novel\xc2\xb7les en els idiomes nadius, com el ioruba, per\xc3\xb2 sense gran penetraci\xc3\xb3 social.\n_START_SECTION_\nDel 1940 al 1949\n_START_PARAGRAPH_\nDe nou la guerra marca la ruta liter\xc3\xa0ria. La Segona Guerra Mundial suposa un punt d\'inflexi\xc3\xb3, tant pels combats i les seves conseq\xc3\xbc\xc3\xa8ncies, com per l\'holocaust, un dels grans temes de la segona meitat del segle (aix\xc3\xad com la identitat dels jueus i el seu paper a Israel, afer que dividir\xc3\xa0 pol\xc3\xadticament la classe intel\xc2\xb7lectual). El diari d\'Anne Frank, escrit durant aquesta \xc3\xa8poca, pot ser vist com un dels llibres inaugurals d\'aquesta tend\xc3\xa8ncia, i Primo Levi com un dels seus m\xc3\xa0xims representants.._NEWLINE_Sorgeix l\'existencialisme, amb les obres de Jean-Paul Sartre, davant l\'angoixa d\'un error repetit, de la manca de sentit de la vida i la llibertat combativa que s\'hi oposa. Sobre temes similars es reflexiona a El Petit Pr\xc3\xadncep o els llibres d\'Albert Camus. Simone de Beauvoir hi afegeix la q\xc3\xbcesti\xc3\xb3 del feminisme i el paper de la dona. Igualment Tennessee Williams traca el tema del g\xc3\xa8nere al seu teatre._NEWLINE_Eugenio Montale \xc3\xa9s l\'autor itali\xc3\xa0 m\xc3\xa9s reeixit d\'aquesta etapa. Les lletres fineses veuen apar\xc3\xa8ixer els llibres m\xc3\xa9s importants de Mika Waltari i el iugoslau Ivo Andri\xc4\x87 publica Un pont sobre el Drina. A Gr\xc3\xa8cia destaca la l\xc3\xadrica de Giorgos Seferis i Odysseus Elytis, ambd\xc3\xb3s guardonats amb un Nobel. S\xc3\xa1ndor M\xc3\xa1rai i Magda Szab\xc3\xb3 publiquen a Hongria les seves primeres novel\xc2\xb7les._NEWLINE_A Espanya, el conflicte mundial arriba atenuat, encara amb les cicatrius de la guerra civil. A la primera postguerra la poesia esdev\xc3\xa9 l\'art per expressar el descontentament, com els versos de D\xc3\xa1maso Alonso, mentre que la novel\xc2\xb7la aborda q\xc3\xbcestions socials i realistes, com l\'obra de Camilo Jos\xc3\xa9 Cela o Carmen Laforet. Aquesta tend\xc3\xa8ncia es traslladar\xc3\xa0 al teatre al final de la d\xc3\xa8cada, amb les obres d\'Antonio Buero Vallejo. El franquisme suposa la pr\xc3\xa0ctica desaparici\xc3\xb3 p\xc3\xbablica de la literatura catalana culta, tot i que es troben autors resistents com Salvador Espriu i Castell\xc3\xb3._NEWLINE_El teatre de l\'absurd opta per la via sat\xc3\xadrica i surrealista per denunciar la deriva moral, com es veu a les obres de Jean Genet i Alfred Jarry. Aquest moviment continu\xc3\xa0 durant les d\xc3\xa8cades seg\xc3\xbcent._NEWLINE_Despr\xc3\xa9s del conflicte, el m\xc3\xb3n qued\xc3\xa0 dividit en dos: un Occident capitalista i un comunisme sovi\xc3\xa8tic. George Orwell denuncia des de les seves obres el bloc comunista usant la faula, la distopia i el distanciament. De l\'altre b\xc3\xa0ndol, els autors prosovi\xc3\xa8tics continuen escrivint amb l\'estil realista precedent. Es condemna a l\'exili o a treballs for\xc3\xa7ats els dissidents interns, com a Aleksandr Soljenitsin._NEWLINE_Els japonesos, derrotats, adopten el tema de la guerra amb patrons mixtes nipons i occidentals, com a les novel\xc2\xb7les de Osamu Dazai. La figura del soldat perdut, el veter\xc3\xa0 amb seq\xc3\xbceles psicol\xc3\xb2giques, el desertor o el delator esdevenen personatges comuns a la literatura mundial de la postguerra._NEWLINE_Al continent afric\xc3\xa0, la n\xc3\xa9gritude, la reivindicaci\xc3\xb3 de la ra\xc3\xa7a negra, cobra m\xc3\xa9s for\xc3\xa7a com a tema literari. Apareixen antologies de contes i poesies populars en diversos idiomes i els iel\xc2\xb7lectuals europeus inicien un di\xc3\xa0leg amb els autors africans sobre aquestes q\xc3\xbcestions.\n_START_SECTION_\nDel 1950 al 1959\n_START_PARAGRAPH_\nLa postguerra est\xc3\xa0 marcada pels autors de la d\xc3\xa8cada anterior, que continuen tractant temes existencialistes i amb pluralitat de punts de vista, la nova generaci\xc3\xb3 beat i la consolidaci\xc3\xb3 dels subg\xc3\xa8neres novel\xc2\xb7l\xc3\xadstics, especialment la literatura fant\xc3\xa0stica i de ci\xc3\xa8ncia-ficci\xc3\xb3. Neix la novel\xc2\xb7la d\'espies, que passar\xc3\xa0 a la pantalla com a thriller, amb personatges com James Bond d\'Ian Lancaster Fleming._NEWLINE_Als Estats Units els autors m\xc3\xa9s joves comencen a q\xc3\xbcestionar el sistema, com Jack Kerouac o William Seward Burroughs, denunciant especialment la dicotomia entre aparen\xc3\xa7a i realitat a les fam\xc3\xadlies i la hipocresia de la classe dirigent. El desencant vital i la cerca de nous referents \xc3\xa9s patent a obres com El vigilant en el camp de s\xc3\xa8gol. La translaci\xc3\xb3 d\'aquest desenc\xc3\xads a Anglaterra d\xc3\xb3na peu al moviment dels Angry young men, essent Kingsley Amis el seu m\xc3\xa0xim exponent._NEWLINE_A It\xc3\xa0lia sorgeix el neorealisme, tant en cinema com en literatura (la m\xc3\xbatua influ\xc3\xa8ncia entre les dues arts va creixent al llarg del segle), amb plomes com les de Cesare Pavese. En paral\xc2\xb7lel, Giuseppe Tomasi di Lampedusa certifica la mort del m\xc3\xb3n antic i aristocr\xc3\xa0tic, donant pas a la plena modernitat. _NEWLINE_La literatura fant\xc3\xa0stica crea les seves obres de refer\xc3\xa8ncia com les sagues de Les Cr\xc3\xb2niques de N\xc3\xa0rnia o El Senyor dels Anells (una de les m\xc3\xa9s venudes de la hist\xc3\xb2ria). Tamb\xc3\xa9 impregna els autors d\'altres corrents, com es pot veure als llibres d\'Italo Calvino o Ana Mar\xc3\xada Matute, on els l\xc3\xadmits del que \xc3\xa9s real s\xc3\xb3n difusos. La ci\xc3\xa8ncia-ficci\xc3\xb3 d\xc3\xb3na t\xc3\xadtols com els de Ray Bradbury o Isaac Asimov._NEWLINE_La literatura catalana est\xc3\xa0 marcada pels autors de l\'exili i la repressi\xc3\xb3 cultural franquista. Malgrat aix\xc3\xb2, apareixen escriptors que continuaran destacant durant anys, com Manuel de Pedrolo i Molina. Es recullen les obres anteriors de Josep Pla i Casadevall, que a vegades es veu obligat a escriure en castell\xc3\xa0. Joan Triad\xc3\xba i Font, per la seva banda. recopila els millors poetes de la seva generaci\xc3\xb3 en una antologia clau per explicar el desenvolupament l\xc3\xadric catal\xc3\xa0. Autors com Pere Calders continuen actius malgrat les dificultats._NEWLINE_A Espanya predomina una literatura intimista tant en l\xc3\xadrica com a la novel\xc2\xb7la, amb noms com Carlos Barral, Jaime Gil de Biedma, \xc3\x81ngel Gonz\xc3\xa1lez, Jos\xc3\xa9 Agust\xc3\xadn Goytisolo, Carmen Mart\xc3\xadn Gaite o Rafael S\xc3\xa1nchez Ferlosio. Usen un llenguatge senzill i referents quotidians, d\'acord amb un context d\'austeritat com el que es viu al pa\xc3\xads. Els sentiments, les accions del dia a dia, l\'atenci\xc3\xb3 al detall elevat a art en s\xc3\xb3n els trets caracter\xc3\xadstics. _NEWLINE_Fran\xc3\xa7a s\'allunya de la tend\xc3\xa8ncia general del continent europeu, apostant per una literatura experimental on es juga amb els l\xc3\xadmits del llenguatge i que comen\xc3\xa7a amb el Nouveau roman, un moviment on les restriccions formals posen en valor el text, com es pot apreciar a les obres d\'Alain Robbe-Grillet o Nathalie Sarraute. D\'altres escriptors, com Marguerite Yourcenar, s\'allunyen d\'aquest motlle i conreen una novel\xc2\xb7la m\xc3\xa9s tradicional._NEWLINE_Continua el moviment del teatre de l\'absurd, amb \xc3\xa8xits com Tot esperant Godot o les primeres obres d\'Eugen Ionescu. Aquesta manera de fer teatre arriba a m\xc3\xa9s a m\xc3\xa9s a un p\xc3\xbablic m\xc3\xa9s ampli, incloent l\'alta burgesia que sovint \xc3\xa9s criticada a les mateixes representacions._NEWLINE_Mao Zedong inaugura una nova \xc3\xa8poca comunista a la Xina, on aquest pa\xc3\xads comparteix el paper de l\xc3\xadder socialista amb la Uni\xc3\xb3 Sovi\xc3\xa8tica. Tot el territori sota la seva influ\xc3\xa8ncia es veu marcat per una forta censura, la depuraci\xc3\xb3 ideol\xc3\xb2gica dels escriptors contraris al r\xc3\xa8gim i la negaci\xc3\xb3 de les aportacions occidentals. Una prova \xc3\xa9s l\'anomenada campanya de les cent flors, que pret\xc3\xa9n conv\xc3\xa8ncer de la necessitat de seguir la mateixa l\xc3\xadnia de pensament en pol\xc3\xadtica i en ficci\xc3\xb3. _NEWLINE_A R\xc3\xbassia apareixen obres com Lolita o Doctor Givago i a Alb\xc3\xa0nia escriu Sterjo Spasse, un clar exponent d\'intel\xc2\xb7lectual af\xc3\xad al partit.\n_START_SECTION_\nDel 1960 al 1969\n_START_PARAGRAPH_\nEls anys seixanta aprofundeixen en el q\xc3\xbcestionament del sistema iniciat la d\xc3\xa8cada anterior, de manera que es presta atenci\xc3\xb3 a les obres que simbolitzen la contracultura; s\'aborda el tema del paper de la dona, incorporant el feminisme a la cr\xc3\xadtica liter\xc3\xa0ria o usant fins i tot la ci\xc3\xa8ncia-ficci\xc3\xb3 i es d\xc3\xb3na veu a les minories \xc3\xa8tniques i socials, aix\xc3\xad com a altres literatures no occidentals._NEWLINE_El tema racial esdev\xc3\xa9 cabdal a Nord-am\xc3\xa8rica, on narradors com Harper Lee o Alex Haley traslladen a la ficci\xc3\xb3 els moviments pol\xc3\xadtics i reivindicatius del carrer, amb figures com Martin Luther King. L\'opressi\xc3\xb3 s\'assimila sovint tamb\xc3\xa9 a la dona, com fa Sylvia Plath en els seus poemes confessionals._NEWLINE_Els japonesos encumbraren a Kenzabur\xc5\x8d \xc5\x8ce i els estatunidencs a John Updike, Truman Capote Richard Yates i Norman Mailer. A Espanya conviuen els narradors socials i els poetes del grup dels 50 precedent amb veus com la de Luis Mart\xc3\xadn Santos. La compilaci\xc3\xb3 del quartet narratiu de Lawrence Durrell \xc3\xa9s una de les fites de la literatura colonial anglesa. Entre les plomes txeques cal fer esment de Bohumil Hrabal._NEWLINE_La literatura en franc\xc3\xa8s combina les obres dels nascuts s Fran\xc3\xa7a, d\'aquells que adopten la seva llengua per motius pol\xc3\xadtics i la dels autors de les antigues col\xc3\xb2nies. Aix\xc3\xad, cal destacar la petja de Milan Kundera, Kateb Yacine junt a la dels escriptors de l\'anomenat Oulipo. Aquest moviment reafirma el car\xc3\xa0cter experimental de la d\xc3\xa8cada precedent, amb noms com Georges Perec o Raymond Queneau. Porten a l\'extrem les restriccions formals, prenen l\'humor distanciat del teatre de l\'absurd i practiquen una narrativa que s\'allunya de les normes tradicionals. Molts d\'ells usen referents provinents de les matem\xc3\xa0tiques per a l\'estructura de les seves obres, com tamb\xc3\xa9 far\xc3\xa0 en angl\xc3\xa8s Thomas Pynchon._NEWLINE_La ci\xc3\xa8ncia-ficci\xc3\xb3 continua el seu per\xc3\xadode daurat, amb autors com Anthony Burgess, Stanis\xc5\x82aw Lem o Arthur C. Clarke que creen mons on els viatges a l\'espai i les m\xc3\xa0quines (temes habituals del g\xc3\xa8nere) conviuen amb la diseccio psicol\xc3\xb2gica dels personatges i amb la cr\xc3\xadtica a la manera de viure dels seus coetanis._NEWLINE_Apareix als pa\xc3\xafsos llatinoamericans la tend\xc3\xa8ncia del realisme m\xc3\xa0gic, hereva de la barreja entre fantasia i realitat dels anys precedents. Aquest boom llatinoameric\xc3\xa0 d\xc3\xb3na pas a noms com Gabriel Garc\xc3\xada M\xc3\xa1rquez. La natura, el paisatge, l\'her\xc3\xa8ncia mestissa, les llegendes i mites conviuen amb les aportacions del c\xc3\xa0non occidental i influirien en tota la producci\xc3\xb3 hispanoamericana posterior._NEWLINE_En catal\xc3\xa0 Gabriel Ferrater i Soler va combinar la poesia amb les reflexions sobre la llengua, en un moment on el franquisme comen\xc3\xa7ava a ser obertament contestat i augmentaven les publicacions, sovint clandestines, en catal\xc3\xa0. Joan Perucho i Gutierres-Duque entronca amb la vena fant\xc3\xa0stica i l\'adapta a la tradici\xc3\xb3 local i Lloren\xc3\xa7 Villalonga i Pons escriu sobre el canvi de model que s\'est\xc3\xa0 vivint._NEWLINE_A la Xina la Revoluci\xc3\xb3 Cultural va agreujar la situaci\xc3\xb3 dels intel\xc2\xb7lectuals disidents, igual que a pa\xc3\xafsos com Alb\xc3\xa0nia, on malgrat el control comen\xc3\xa7a a publicar Ismail Kadare._NEWLINE_Dins la literatura infantil, per \xc3\xbaltim, apareixen alguns dels t\xc3\xadtols claus de Roald Dahl.\n_START_SECTION_\nDel 1970 al 1979\n_START_PARAGRAPH_\nEls anys setanta marquen la conviv\xc3\xa8ncia de diverses tend\xc3\xa8ncies simult\xc3\xa0nies, en una barreja que ser\xc3\xa0 la constant fins a finals de segle. D\'una banda continuen publicant els autors respectats del passat i s\'insisteix en la literatura experimental, per\xc3\xb2 de l\'altra alguns escriptors reivindiquen les formes cl\xc3\xa0ssiques de la literatura i conviuen amb productes dissenyats espec\xc3\xadficament per al consum massiu, amb influ\xc3\xa8ncies de la televisi\xc3\xb3. La no-ficci\xc3\xb3 ocupa llocs cada cop m\xc3\xa9s importants en les llistes de vendes._NEWLINE_Franco mor el 1975 i s\'inicia una transici\xc3\xb3 democr\xc3\xa0tica a Espanya que permet recuperar els models europeus (com prova Gonzalo Torrente Ballester i resorgir les literatures en llengua catalana i gallega. La pol\xc3\xa8mica provocada per la publicaci\xc3\xb3 de Nueve nov\xc3\xadsimos poetas espa\xc3\xb1oles divideix la l\xc3\xadrica peninsular entre renovadors i personalistes._NEWLINE_A Portugal destaca la figura de Sofia de Melo Breyner, a Hongria la d\'Imre Kert\xc3\xa9sz i a Nig\xc3\xa8ria la de Wole Soyinka. A la Xina, la detenci\xc3\xb3 de la Banda dels Quatre va fer florir de nou la literatura cr\xc3\xadtica. Mentrestant, a la novel\xc2\xb7la d\'acci\xc3\xb3 comen\xc3\xa7a la seva carrera Frederick Forsyth._NEWLINE_Dins la novel\xc2\xb7la de terror, comen\xc3\xa7a a publicar Stephen King, probablement la figura m\xc3\xa9s important del g\xc3\xa8nere. Igualment s\'inicia en aquest per\xc3\xadode la saga de vampirs d\'Anne Rice, que actualitza la figura i \xc3\xa9s la precursora de la moda contempor\xc3\xa0nia al voltant d\'aquests personatges._NEWLINE_A finals de la d\xc3\xa8cada s\'entra plenament en la postmodernitat liter\xc3\xa0ria. Aquesta era est\xc3\xa0 marcada per la barreja de g\xc3\xa8neres, per la intertextualitat en les seves diverses formes, per l\'intent d\'esborrar la separaci\xc3\xb3 entre l\'alta cultura i la popular, la influ\xc3\xa8ncia dels mitjans audiovisuals i de la m\xc3\xbasica en la creaci\xc3\xb3 art\xc3\xadstica i el q\xc3\xbcestionament de la figura de l\'autor.\n_START_SECTION_\nDel 1980 al 1989\n_START_PARAGRAPH_\nLa d\xc3\xa8cada dels vuitanta est\xc3\xa0 marcada per l\'auge de la novel\xc2\xb7la hist\xc3\xb2rica, com prova l\'\xc3\xa8xit d\'Umberto Eco o Ken Follett, la literatura de fantasia (les obres par\xc3\xb2diques de Terry Pratchett o les de Dragonlance, que emparenten el g\xc3\xa8nere amb el joc de rol), i el relat de vides d\'antiherois. _NEWLINE_A Espanya es torna a una l\xc3\xadrica governada per les lleis de la m\xc3\xa8trica, amb autors que alternen el conreu de la poesia i de la prosa, com Felipe Ben\xc3\xadtez Reyes, Luis Garc\xc3\xada Montero o Andr\xc3\xa9s Trapiello. A Portugal triomfa Jos\xc3\xa9 Saramago amb una novel\xc2\xb7la que pren un fort posicionament pol\xc3\xadtic. Al Jap\xc3\xb3 escriu Haruki Murakami, un dels autors m\xc3\xa9s llegits de les lletres nipones a Occident. A l\'\xc3\xa0mbit angl\xc3\xa8s, \xc3\xa9s rellevant l\'aportaci\xc3\xb3 d\'Ian McEwan. Orhan Pamuk salta a la fama amb les seves novel\xc2\xb7les cru\xc3\xaflla entre el m\xc3\xb3n oriental i l\'occidental. Bernardo Atxaga \xc3\xa9s un dels noms m\xc3\xa9s preeminents en basc._NEWLINE_El tema colonial es conrea tant per autors africans, com Tahar Ben Jelloun o Chinua Achebe com nascuts a les antigues metr\xc3\xb2polis, com per exemple Ant\xc3\xb3nio Lobo Antunes. La literatura \xc3\xadndia compta amb Salman Rushdie, condemnat per les seves declaracions religioses._NEWLINE_Als Estats Units comencen a publicar escriptors d\'\xc3\xa8xit com David Foster Wallace o Jonathan Franzen, que reividinquen en retorn a la narrativa tradicional sense renunciar a les aportacions postmodernes de la cultura popular o els diferents mitjans de comunicaci\xc3\xb3. _NEWLINE_A Sud-am\xc3\xa8rica continuen escrivint els autors del realisme m\xc3\xa0gic, per\xc3\xb2 amb noms nous com el d\'Isabel Allende. Al mateix temps sorgeix una literatura de protesta, fortament polititzada, que reclama la plena democratitzaci\xc3\xb3 del subcontinent._NEWLINE_En catal\xc3\xa0 es fan populars novel\xc2\xb7listes com Quim Monz\xc3\xb3, Isabel-Clara Sim\xc3\xb3 i Monllor o Sergi P\xc3\xa0mies i Bertran i el parateatre o teatre experimental de companyies fundades a les acaballes del franquisme, com Dagoll Dagom, La Cubana o La Fura dels Baus._NEWLINE_La literatura xinesa continua pels camins de la d\xc3\xa8cada anterior per\xc3\xb2 les Protestes de la Pla\xc3\xa7a de Tian\'anmen de 1989, amb morts i gran repercussi\xc3\xb3 mundial, suposen l\'obertura definitiva de les lletres xineses, ja que des de llavors proliferen les edicions cr\xc3\xadtiques, el di\xc3\xa0leg entre els autors exiliats i els nacionals i la difusi\xc3\xb3 de textos prohibits gr\xc3\xa0cies a les noves tecnologies. Un nom que cal destacar \xc3\xa9s Gao Xingjian i en un \xc3\xa0mbit m\xc3\xa9s popular Amy Tan. La Caiguda del mur de Berl\xc3\xadn el mateix any suposa el mateix fet per als autors de l\'Alemanya comunista.\n_START_SECTION_\nDel 1990 al 1999\n_START_PARAGRAPH_\nNo hi encara prou dist\xc3\xa0ncia com per tenir una imatge clara del que va significar la darrera d\xc3\xa8cada del segle XX en literatura, per\xc3\xb2 s\xc3\xad que hi ha tend\xc3\xa8ncies que es poden remarcar, com el naixement de la relaci\xc3\xb3 amb Internet (que portaria a una literatura hipertextual. S\'intenta fer balan\xc3\xa7, per aix\xc3\xb2 proliferen els r\xc3\xa0nquings dels millors llibres del segle o fins i tot de la hist\xc3\xb2ria, com el pol\xc3\xa8mic c\xc3\xa0non de Harold Bloom._NEWLINE_El Jap\xc3\xb3 est\xc3\xa0 marcat per l\'auge de l\'anime, el manga i la seva exportaci\xc3\xb3 a Europa, fet que contribueix a revaloritzar el c\xc3\xb2mic com a g\xc3\xa8nere literari (un exemple serien les obres d\'Alan Moore o el m\xc3\xb3n de fantasia de Neil Gaiman). _NEWLINE_A Fran\xc3\xa7a sorgeix una nova generaci\xc3\xb3 d\'autors marcats per la protesta i l\'esc\xc3\xa0ndol, com Michel Houellebecq o Am\xc3\xa9lie Nothomb. Poden ser un bon exponent d\'una tend\xc3\xa8ncia originada als anys anteriors per\xc3\xb2 que es consolida als 90, la d\'autor medi\xc3\xa0tic, que es fa fam\xc3\xb3s no solament per les seves obres sin\xc3\xb3 per les seves declaracions a la premsa o l\'aparici\xc3\xb3 a la televisi\xc3\xb3. Chuck Palahniuk seria un paral\xc2\xb7lel americ\xc3\xa0._NEWLINE_Hi ha noms que la cr\xc3\xadtica ha sancionat com a valuosos: Dario Fo a It\xc3\xa0lia, Yasmina Khadra a Alg\xc3\xa8ria, Paul Auster als Estats Units, Emil Tode a Est\xc3\xb2nia o Roberto Bola\xc3\xb1o a Xile. _NEWLINE_La literatura infantil veu les sagues de Robert Lawrence Stine o de Harry Potter, una de les m\xc3\xa9s venudes de la hist\xc3\xb2ria i que ha suposat la iniciaci\xc3\xb3 liter\xc3\xa0ria d\'una generaci\xc3\xb3.'